Ondersoek oor aantygings by kinderhuis afgehandel‘n Skermskoot uit die video. Die meisies se gesigte word verbloem om hul identiteite te beskerm soos die Kinderwet vereis. Die Gautengse departement van maatskaplike ontwikkeling het amptelik sy ondersoek afgehandel nadat drie meisies onlangs skokkende aantygings oor omstandighede by ŉ bekende kinderhuis in Vereeniging gemaak het. Drie meisies het op 2 Mei aantygings deur middel van ŉ video-opname op sosiale media oor die Catherine Robson Kinder-en-jeugsorgsentrum versprei. Maroela Media het vroeër berig die meisies, geklee in hul skoolklere, staan en vertel in Afrikaans in ŉ skynbaar ligte luim hulle is inwoners van dié kinderhuis. Hulle verskaf hul name en ouderdomme terwyl die stem van ŉ vrou in die agtergrond gehoor kan word en sy vir hulle vrae vra. Die meisies vertel dat hulle een aand sonder kos buite die kinderhuis moes slaap. Hulle beweer ander kinders het hulle “deur die tralies” probeer kos gee en dat dié kinders toe ook gestraf is. Hulle beweer verder niemand is gelukkig daar nie en die huismoeders vloek en slaan hulle glo. Hulle sê hul kos word glo in vuil kastrolle voorberei en dat hulle al miere, kakkerlakke, staalwol en proppe in hul kos gekry het. Die skynbare doel van die video was om die aandag van die “minister van gesondheid en welsyn” te trek om daar besoek af te lê. Danie Krüger, bestuurder van die sentrum, het onmiddellik nadat die video aan die lig gekom het, die voorval by die provinsie se departement van maatskaplike ontwikkeling aangemeld vir ŉ onafhanklike ondersoek. Die departement het vandeesweek die ondersoek afgehandel en tot die slotsom gekom dat die bewerings vals is en dat dit onder aanhitsing van een van die meisies se ma gemaak is. Die departement het ook ŉ afskrif van die bevinding aan Maroela Media verskaf. Die ma het reeds ŉ erkenning in hierdie verband gemaak en ŉ verklaring in ŉ plaaslike gemeenskapskoerant en op sosiale media geplaas. “Stawende getuienis is tydens die ondersoek aan die beamptes voorgelê ter bevestiging dat die betrokke kinders hulle reeds vir ŉ geruime tyd aan onaanvaarbare en onbeheerbare gedrag skuldig gemaak het, wat die ander kinders in die sentrum nadelig geraak het,” het Krüger aan Maroela Media gesê. “Die twee oudste meisies was reeds in die proses om ná hul 18de verjaardag, albei in Mei, in die sorg van hul ouers uitgeplaas te word. Die besluit het in oorlegpleging met alle belanghebbendes plaasgevind. Die betrokke meisies het ook geweier om, in ooreenstemming met die bepalings van die Kinderwet, skriftelik in te stem om ná hul 18de verjaardag in die sentrum aan te bly. Die 16-jarige meisie wat by die voorval betrokke was, is steeds in die sorg van die sentrum.” Die bestuur van die sentrum het sy tevredenheid uitgespreek dat die verslag geen onreëlmatighede aan die kinder-en-jeugsorgsentrum se kant uitgewys het nie. Die lede betreur egter die uiters negatiewe effek wat deur die “kwaadwillige beswaddering op sosiale media” veroorsaak is. “Soos talle ander welsynsorganisasies verkeer hierdie sentrum reeds onder finansiële druk en is grootliks van skenkings en geldinsamelings afhanklik. Sodanige aantygings veroorsaak onberekenbare skade – nie net vir die kinder-en-jeugsorgsentrum nie, maar ook vir die personeel, bestuur en ander kinders wat geen ander heenkome het nie.” Krüger het gesê by Catherine Robson word daarna gestreef om aan elkeen van die kinders wat deur die Kinderhof in hul sorg geplaas is, die bes moontlike verblyf en terapeutiese sorg te gee. “ŉ Ernstige beroep word dus op lesers gedoen om aantygings of fopnuus van hierdie sensasionele aard onmiddellik aan te meld, dit nie verder te versprei nie en die valsheid van sodanige berigte onder die publiek se aandag te bring,” het hy afgesluit. Die Catherine Robson Kinder-en-jeugsorgsentrum is ŉ geregistreerde niewinsgewende organisasie wat aan die NG Kerk behoort. Die tehuis het gedurende die 1950’s tot stand gekom om wees- en sorgbehoewende kinders tussen vier en 17 jaar oud in te neem en te versorg.